EXPUNERE DE MOTIVE

1. CONTEXTUL PROPUNERII

Obiectivul prezentei propuneri este de a modifica Regulamentul (CE) nr. 1300/2008 al Consiliului din 18 decembrie 2008 de stabilire a unui plan multianual pentru stocurile de hering prezente în vestul Scoției și pentru unitățile piscicole care exploatează aceste stocuri („planul”). Acest act a fost adoptat înainte de intrarea în vigoare a Tratatului privind funcționarea Uniunii Europene (TFUE).

Obiectivul esențial al planului este garantarea exploatării stocurilor de hering din vestul Scoției pe baza principiului randamentului durabil maxim [articolul 3 alineatul (1)]. Pentru îndeplinirea acestui obiectiv, planul instituie norme pentru stabilirea posibilităților anuale de pescuit pentru acest stoc în termeni de capturi totale admisibile. Aceste norme utilizează anumiți parametri tehnici; prin referirea la aceștia, se poate considera că stocul se află într-o stare de conservare mai bună sau mai precară, fiind așadar mai aproape sau mai departe de obiectivul planului. Acești parametri sunt bazați pe date științifice, nereprezentând o alegere politică. Știința poate evolua și se poate ameliora, iar planul trebuie să conțină dispozițiile necesare prin care să se garanteze că este actualizat în conformitate cu datele științifice optime disponibile.

Prin urmare, articolul 7 din regulament prevede că, dacă se consideră, în urma avizului științific, că ratele mortalității prin pescuit și nivelurile asociate ale biomasei stocului de reproducere utilizate în scopul îndeplinirii obiectivelor planului nu mai sunt adecvate, Consiliul trebuie să revizuiască acești parametri astfel încât să se garanteze că planul își poate atinge obiectivele de gestionare. Actualul text conferă, prin urmare, Consiliului competența de a modifica aceste elemente neesențiale ale planului. O astfel de procedură decizională nu mai este posibilă în temeiul TFUE.

În mod similar, articolul 8 prevede posibilitatea modificării de către Consiliu a anumitor elemente ale planului [inclusiv nivelurile de referință biologice stabilite la articolul 3 alineatul (2) și menționate în continuare la articolul 4 alineatele (2)-(5) și la articolul 9] și a adoptării de către Consiliu a unor măsuri alternative sau suplimentare la plan. Articolul 1 indică, în prezent, zona de aplicare a planului. Este necesar să se elimine referirea la zona geografică de aplicare a planului, care ar trebui să devină parte din definiția stocului. Motivul este acela că, la stabilirea TAC anuale sau la reglementarea exploatării pe termen lung prin intermediul planului, TAC și planul sunt cele care ar trebui să fie determinate de biologia stocului, iar nu invers. Contrariul ar duce la rezultate ilogice: dacă, de exemplu, comportamentul biologic al stocului s-ar modifica și stocul ar migra definitiv în altă parte, planul și TAC s-ar aplica unei zone „lipsite” de hering.

Articolul 290 din TFUE prevede că un act legislativ poate delega Comisiei competența de a adopta acte fără caracter legislativ și cu domeniu de aplicare general, pentru a completa sau a modifica anumite elemente neesențiale ale unui act legislativ. În consecință, procedura decizională prevăzută la articolele 7 și 8 din regulament ar trebui convertită într-un sistem de competențe delegate pe care să le exercite Comisia în condițiile stabilite în plan și în cazul în care analiza a indicat că procedurile avute în vedere în prezent se pot califica drept competențe delegate în conformitate cu articolul 290 din TFUE. Prin urmare, planul ar trebui modificat în consecință.

Modificarea este limitată la schimbări care permit planului să funcționeze eficient în noul cadru decizional instituit prin Tratatul de la Lisabona.

2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI

Nu se aplică.

3. ELEMENTELE JURIDICE ALE PROPUNERII

• Rezumatul acțiunii propuse

Identificarea competențelor care trebuie delegate Comisiei în Regulamentul (CE) nr. 1300/2008 și stabilirea procedurii corespunzătoare pentru adoptarea acestor acte, precum și adaptarea anumitor dispoziții la procedurile decizionale ale Tratatului de la Lisabona.

• Temeiul juridic

Articolul 43 alineatul (2) din Tratatul privind funcționarea Uniunii Europene.

• Principiul subsidiarității

Propunerea intră în sfera competenței exclusive a Uniunii Europene.

• Principiul proporționalității

Propunerea modifică măsuri deja existente în Regulamentul (CE) nr. 1300/2008 al Consiliului, prin urmare nu este pus în discuție principiul proporționalității.

• Alegerea instrumentelor

Instrument propus: Regulament al Parlamentului European și al Consiliului.

Alte instrumente nu ar fi adecvate din următorul motiv: un regulament trebuie modificat printr-un alt regulament.

Propunerea modifică articolele 1, 2, 7 și 8 din plan pentru a realiza delegarea de competențe Comisiei și introduce un articol nou, 9a, care prevede condițiile în care se realizează delegarea. Elaborarea proiectului urmărește clauzele standard asociate „înțelegerii comune” cu privire la actele delegate dintre Parlamentul European, Consiliu și Comisie. Nu este necesară nicio procedură de urgență.

2011/0345 (COD)

Propunere de

REGULAMENT AL PARLAMENTULUI EUROPEAN ŞI AL CONSILIULUI

de modificare a Regulamentului (CE) nr. 1300/2008 al Consiliului din 18 decembrie 2008 de stabilire a unui plan multianual pentru stocurile de hering prezente în vestul Scoției și pentru unitățile piscicole care exploatează aceste stocuri

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 43 alineatul (2),

având în vedere propunerea Comisiei Europene,

având în vedere avizul Comitetului Economic și Social European[1],

după transmiterea proiectului de act legislativ către parlamentele naționale,

hotărând în conformitate cu procedura legislativă ordinară,

întrucât:

1. Regulamentul (CE) nr. 1300/2008 al Consiliului de stabilire a unui plan multianual pentru stocurile de hering prezente în vestul Scoției și pentru unitățile piscicole care exploatează aceste stocuri acordă Consiliului competența de a monitoriza și a revizui ratele maxime ale mortalității prin pescuit și nivelurile asociate ale biomasei stocului de reproducere specificate la articolul 3 alineatul (2) și menționate la articolul 4 alineatele (2)-(5) și la articolul 9.

2. În conformitate cu articolul 290 din tratat, se poate delega Comisiei competența de a completa sau modifica elemente neesențiale ale unui act legislativ prin intermediul unor acte delegate.

3. Pentru a permite atingerea eficientă a țintelor stabilite în planul multianual și o reacție rapidă la modificările apărute în situația stocurilor, trebuie să se delege Comisiei, în conformitate cu articolul 290 din tratat, competența de a revizui ratele maxime ale mortalității prin pescuit și nivelurile asociate ale biomasei stocului de reproducere în cazul în care datele științifice arată că aceste valori nu mai sunt adecvate pentru îndeplinirea obiectivului planului.

4. Întrucât heringul din vestul Scoției este o specie migratoare, precizarea zonei pe care o populează în prezent trebuie să servească identificării acestuia în raport cu alte stocuri, însă nu trebuie să împiedice aplicarea planului în cazul în care specia își modifică modelele de mobilitate. Articolele 1 și 2 trebuie modificate în consecință.

5. Este deosebit de important ca, pe durata activităților pregătitoare, Comisia să desfășoare consultări adecvate, inclusiv la nivel de experți.

6. Atunci când pregătește și elaborează acte delegate, Comisia trebuie să asigure transmiterea simultană, la timp și adecvată a documentelor relevante către Parlamentul European și Consiliu.

7. Cu ocazia acestei modificări, trebuie corectată o greșeală din titlul articolului 7.

8. Prin urmare, Regulamentul (CE) nr. 1300/2008 trebuie modificat în consecință,

ADOPTĂ PREZENTUL REGULAMENT:

Articolul 1

Regulamentul (CE) nr. 1300/2008 se modifică după cum urmează:

9. Articolul 1 se înlocuiește cu următorul text:

„Articolul 1Obiect

Prezentul regulament stabilește un plan multianual pentru unitățile piscicole care exploatează stocul de hering din vestul Scoției.”

10. La articolul 2, se adaugă următoarea literă (e):

„(e) «stocul de hering din vestul Scoției» înseamnă stocul de hering ( clupea harengus ) care populează apele Uniunii și pe cele internaționale din diviziunile ICES Vb, VIa și VIb.”

11. Articolul 7 se înlocuiește cu următorul text:

„Articolul 7

Revizuirea ratelor maxime ale mortalității prin pescuit și a nivelurilor asociate ale biomasei stocului de reproducere

În cazul în care datele științifice indică faptul că valorile ratelor mortalității prin pescuit și ale nivelurilor asociate ale biomasei stocului de reproducere, specificate la articolul 3 alineatul (2), la articolul 4 alineatele (2)-(5) și la articolul 9 nu mai sunt adecvate pentru îndeplinirea obiectivului stabilit la articolul 3 alineatul (1), Comisia stabilește valori noi pentru aceste rate și niveluri prin intermediul unor acte delegate, în conformitate cu articolul 9a.”

12. Articolul 8 se înlocuiește cu următorul text:

„Articolul 8

Evaluarea și revizuirea planului multianual

O dată la patru ani, începând cu 18 decembrie 2008, Comisia evaluează funcționarea și rezultatele planului multianual. Dacă este cazul, Comisia poate propune modificări ale planului multianual sau poate adopta acte delegate în conformitate cu articolul 7.”

13. Se introduce următorul articol 9a:

„Articolul 9a

Exercitarea delegării de competențe

1. Se deleagă Comisiei competența de a adopta acte delegate, cu respectarea condițiilor stabilite la prezentul articol.

2. Delegarea competenței menționate la articolele 7 și 8 se conferă pentru o perioadă nedeterminată de la [zz/ll/aaaa] [a se introduce data intrării în vigoare a prezentului regulament].

3. Delegarea competenței menționate la articolele 7 și 8 poate fi revocată în orice moment de Parlamentul European sau de Consiliu. Decizia de revocare pune capăt delegării competenței specificate în decizia respectivă. Aceasta intră în vigoare în ziua următoare datei publicării deciziei în Jurnalul Oficial al Uniunii Europene sau la o dată ulterioară specificată în decizie. Aceasta nu aduce atingere validității actelor delegate aflate deja în vigoare.

4. De îndată ce adoptă un act delegat, Comisia îl notifică simultan Parlamentului European și Consiliului.

5. Un act delegat adoptat în temeiul articolelor 7 și 8 intră în vigoare doar dacă Parlamentul European sau Consiliul nu a formulat nicio obiecție în termen de două luni de la comunicarea actului către Parlamentul European și Consiliu sau dacă, înainte de expirarea acestui termen, atât Parlamentul European, cât și Consiliul au informat Comisia că nu au obiecții. Termenul respectiv se prelungește cu două luni la inițiativa Parlamentului European sau a Consiliului.”

Articolul 2

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene .

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles,

Pentru Parlamentul European, Pentru Consiliu,

Președintele Președintele

[1]